Sacro et venerabili loco, in honore Dei et sanctorum apostolorum Petri et Pauli dicato, Cluniensis cœnobii, quod domnus Maiolus, venerabilis abbas, regere videtur. Ego igitur Aydoardus recogitans animæ meæ salutem simulque perpendens hujus vitæ quam sit misera et quam caduca, dono Deo et apostolis ejus jam denominatis aliquid ex rebus meis quæ sunt sitæ in pago Matisconensi, in villa Varingo: hoc est mansum cum vinea, et terram et pratos et quicquid ad ipsum mansum aspicit vel aspicere videtur; servum etiam, nomine Arbertum, cum uxore et infantibus suis: ea ratione etiam hunc curtilum cum suis pertinentiis ad prefatum locum dono atque transfundo ut, quamdiu ego solus advixero, teneam et possideam, et singulis annis, in vestitura, duos sextarios de vino omni anno persolvam. Post finem vero vitæ hujus presentis, hæ res, sicut insertum in hac pagina videtur, ad ipsum locum jam denominatum perveniant. Si quis autem, quod nullatenus evenire spero, ego ipse (quod absit!) seu aliquis propinquorum vel afinitate sanguinitatis conjunctus, contra hanc donationis cartam aliquam calumniam inferre voluerit, juditio venturo cum diabolo se damnandum noverit, nisi emendaverit, fisco etiam indominicato, cogente potestate, auri libram unam persolvat, et inantea hec carta omni tempore firma et stabilis permaneat, stipulatione subnixa. Actum Cluniaco publice. S. Aydoardi, qui fieri et firmare rogavit. S. Gausfredi, qui in omnibus consensit. S. Acberti. S. Isengaudi. S. Landrici. Data mense junio, anno XXVI Hlotharii, regis Francorum. Rothardus, ad vicem cancellarii, scripsit, atque deinde subscripsit.